Diari Oficial de la Generalitat Valenciana


Sumari del DOGV 6266, del 13-05-2010 (2010/5337)

ORDE 16/2010, de 30 d'abril, de la Conselleria d'Agricultura, Pesca i Alimentació, per la qual s'establix el procediment de concessió i de pagament de les ajudes a la millora integral de la qualitat de la llet crua produïda i recollida en les explotacions a la Comunitat Valenciana i es convoquen per a l'exercici 2010.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6266

Data del DOGV
:   13-05-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/5337


Data del document
:   30-04-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * suport econòmic
    * qualitat del producte
    * boví
    * llet crua
    * caprí
    * legislació
    * oví

ORDE 16/2010, de 30 d'abril, de la Conselleria d'Agricultura, Pesca i Alimentació, per la qual s'establix el procediment de concessió i de pagament de les ajudes a la millora integral de la qualitat de la llet crua produïda i recollida en les explotacions a la Comunitat Valenciana i es convoquen per a l'exercici 2010. [2010/5337]  
El sector industrial lacti de la Comunitat Valenciana gaudix de molta tradició en l'elaboració de diferents varietats de formatges i de productes derivats amb marcades característiques diferencials. Així mateix, la matèria a partir de la qual s'elaboren estos productes, la llet, és un element bàsic en tot el procés, i és el sector productor lacti, els ramaders, la primera anella de la cadena alimentària, per la qual cosa és necessari establir un suport decidit perquè produïsquen un aliment segur i amb qualitat alimentària garantida des del principi.   
En este sentit, el Ministeri de Medi Ambient, Medi Rural i Marí ha disposat la publicació del Reial Decret 1589/2009, de 16 d'octubre, pel qual s'establixen les bases reguladores per a la concessió de subvencions per a la implantació de sistemes d'assegurament per a la millora integral de la qualitat de la llet crua produïda i recollida en les explotacions, i la seua certificació externa (BOE núm. 270, de 09.11.2009), l'objectiu fonamental del qual és continuar avançant en un dels aspectes prioritaris per al sector productor: la qualitat i la seguretat alimentària làctia des de la responsabilitat de primer operador en la cadena alimentària.  
Amb este propòsit i amb la finalitat de fomentar l'aplicació de la legislació comunitària i, en concret, el Reglament (CE) número 852/2004, de 29 d'abril de 2004, del Parlament Europeu i del Consell, relatiu a la higiene dels productes alimentaris, esta normativa nacional ha establit dos línies d'ajudes, l'assessorament per a la implantació de les guies nacionals de bones pràctiques ramaderes i la possibilitat de la certificació externa a través d'empreses acreditades amb la finalitat de donar-li un valor afegit al producte.  
Estes ajudes s'ajusten a allò que es disposa en el Reglament (CE) número 1857/2006, de 15 de desembre de 2006, de la Comissió (DOUE L 358/3, de 16.12.2006), sobre l'aplicació dels articles 87 i 88 del Tractat a les ajudes estatals per a les xicotetes i mitjanes empreses dedicades a la producció de productes agrícoles, i pel qual es modifica el Reglament (CE) número 70/2001, i la comunicació prèvia d'esta ha sigut realitzada pel Ministeri de Medi Ambient, Medi Rural i Marí, tenint els requisits establits per la legislació comunitària d'acord amb el número d'exempció XA247/09. Tot això s'adequa a allò que es disposa en el Decret 147/2007, de 7 de setembre, del Consell, d'acord amb l'informe previ de la Direcció General d'Economia.   
Així mateix, l'Orde de 28 desembre de 2005, de la Conselleria d'Agricultura, Pesca i Alimentació, per la qual s'aproven les bases reguladores per al finançament de programes de millora de qualitat de la llet crua de vaca, d'ovella i de cabra produïda en les explotacions de la Comunitat Valenciana (DOGV núm. 5175, de 12.01.2006), desenrotllava el Reial Decret 460/2002, de 24 de maig, pel qual s'establixen ajudes al finançament d'accions d'assessorament per a la millora de la qualitat de la llet produïda i recollida en les explotacions, el qual ha sigut derogat amb la finalitat d'adaptar-lo a la nova legislació comunitària, ja esmentada anteriorment.  
En este sentit, i amb la finalitat d'establir el procediment de convocatòria i la concessió d'estes ajudes a la Comunitat Valenciana a l'empara de l'acabat de publicar Reial Decret 1589/2009 és necessari adaptar la normativa nacional al context autonòmic.  
Per tot això, a proposta de la directora general de Producció Agrària,   
ORDENE  
Article primer  
S'establix, com a annex I a esta disposició, el procediment de concessió i pagament de les ajudes estatals aprovades pel Reial Decret 1589/2009, de 16 d'octubre, per a la millora integral de la qualitat de la llet crua produïda i recollida en les explotacions de la Comunitat Valenciana.  
DISPOSICIONS ADDICIONALS  
Primera  
Les ajudes regulades en esta orde es concediran en la convocatòria de 2010 amb càrrec a les aplicacions pressupostàries següents: línia T 3082000, del capítol IV, del programa 714.80, Desenrotllament i Millora de la Ramaderia, amb una quantia global màxima estimada de 90.000 €.   
Segona  
Es convoquen, per a l'exercici 2010, les ajudes a què fa referència l'article primer.  
Tercera  
El termini de presentació de sol·licituds, per a l'exercici 2010, és d'un mes a partir de la publicació d'esta orde.  
Quarta  
Per a l'exercici 2010 s'establixen les quanties màximes següents:  
a) 400 euros per explotació de boví, d'oví o de caprí.  
b) 100 euros per cada 100 animals acreditats en el cens Rega de l'explotació en el moment de realitzar la sol·licitud inscrits en llibres genealògics .  
c) 10 euros per cada 25 km de distància de l'entitat sol·licitant a la unitat de producció.  
d) 25 euros per cada 50 animals de la raça ovina guirra.  
DISPOSICIÓ DEROGATÒRIA  
Queda derogada l'Orde de 28 desembre de 2005, de la Conselleria d'Agricultura, Pesca i Alimentació, per la qual s'aproven les bases reguladores per al finançament de programes de millora de qualitat de la llet crua de vaca, d'ovella i de cabra produïda en les explotacions de la Comunitat Valenciana (DOGV núm. 5175, de 12.01.2006).   
DISPOSICIONS FINALS  
Primera  
Es delega en el director general competent en matèria de ramaderia la concessió i la denegació de les ajudes previstes en esta orde.  
Segona  
Es faculta el director general competent en matèria de ramaderia per a emetre els actes, les resolucions i les instruccions que siguen necessaris per a l'aplicació d'esta orde.  
Esta norma entrarà en vigor l'endemà de la publicació en el Diari Oficial de la Comunitat Valenciana.  
València, 30 d'abril de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX I  
Procediment de concessió i pagament de les ajudes a la millora integral de la qualitat de la llet crua produïda i recollida en les explotacions de la Comunitat Valenciana  
Apartat primer. Objecte i línies d'ajuda  
S'establix una línia d'ajudes destinades a la millora integral de la qualitat de la llet crua produïda i recollida en les explotacions de la Comunitat Valenciana.  
Amb este objectiu s'establixen dos línies d'ajudes per a les activitats subvencionables següents:  
a) Ajudes per a assessorament tècnic bàsic en la implantació de les guies, per mitjà de l'aplicació dels programes corresponents.  
b) Ajudes per a la certificació externa de la implantació de les guies, duta a terme igualment per mitjà dels corresponents programes.  
Així mateix han de complir els requisits que s'establixen en els punts 3, 4, 5, 6 i 7, de l'article 1 del Reial Decret 1589/2009.  
Apartat segon. Definicions  
Pel que fa a definicions, caldrà ajustar-se a allò que es disposa en l'article 2 del Reial Decret 1589/2009, de 16 d'octubre, per a la millora integral de la qualitat de la llet crua produïda i recollida en les explotacions de la Comunitat Valenciana.  
Apartat tercer. Beneficiaris i condicions d'estos  
Els beneficiaris de les línies d'ajuda i les condicions que han de complir són les que s'establixen en l'article 3r del Reial Decret 1589/2009. En el cas que els beneficiaris siguen xicotetes i mitjanes empreses compliran allò que es disposa en l'annex I del Reglament (CE) 800/2008, i han de complir el requisit de pime.  
Estan excloses les despeses vinculades a la transformació o comercialització de la llet i els productes lactis.  
En el cas que el sol·licitant siga una agrupació sense personalitat jurídica ha de complir allò que es disposa en l'article 11.3 de la Llei 38/2003, de 17 de novembre, General de Subvencions.  
Apartat quart. Compatibilitat, quantia i límits de les ajudes  
1. Estes ajudes són compatibles amb qualssevol altres que per al mateix objecte o finalitat establisquen altres ens públics o privats, locals, autonòmics, nacionals o internacionals.  
2. No obstant allò que s'establix en l'apartat anterior, l'acumulació de les ajudes no pot superar els límits previstos en els articles 14 i 15 del Reglament (CE) número 1857/2006, de 15 de desembre de 2006, de la Comissió, i es tindrà en compte la incompatibilitat que s'establix en l'article 19 d'este.  
3. La quantia de les ajudes no pot superar els següents límits, sempre dins de les disponibilitats pressupostàries:  
a) El 50 per cent dels costos subvencionables descrits en el punt a de l'apartat primer.  
b) El 70 per cent dels costos subvencionables descrits en l'article el punt b de l'apartat primer.  
4. Amb la finalitat d'homogeneïtzar els costos de les actuacions subvencionables, en cada convocatòria es fixaran anualment unes quanties màximes que limitaran la concessió de l'ajuda, segons les característiques de les explotacions incloses en el programa i les condicions d'execució d'este.  
5. No obstant això, es pot subvencionar el 70 per cent dels costos descrits en l'article 7 del Reial Decret 1589/2009, de 16 d'octubre, en aquells programes de bestiar oví i caprí en els quals totes les explotacions participants en el programa tenen tots els seus animals adults identificats d'acord amb allò que s'establix en el Reial Decret 947/2005, de 29 de juliol, pel qual s'establix un sistema d'identificació i registre dels animals de les espècies ovina i caprina.  
6. Així mateix, les ajudes regulades en este reial decret s'ajustaran a les limitacions següents:  
a) Una mateixa entitat pot obtindre subvencions per a un programa determinat durant un màxim de 5 anys consecutius.  
b) Un mateix titular d'una explotació ramadera es pot mantindre en un mateix programa durant un màxim de 5 anys consecutius.  
c) En programes de certificació externa l'activitat relacionada amb el procés de certificació externa només es pot subvencionar a partir del tercer any.  
Apartat quint. Tipus d'ajudes. Contingut i requisits mínims dels programes. Despeses subvencionables i imports de les ajudes  
1. Les ajudes objecte de subvenció previstes en esta orde són les establides en el punt 2, de l'article 1r del Reial Decret 1589/2009, estes són les que es descriuen a continuació:  
a) Ajudes per a assessorament tècnic bàsic en la implantació de les guies, per mitjà de l'aplicació dels programes corresponents.  
b) Ajudes per a la certificació externa de la implantació de les guies, duta a terme igualment per mitjà dels corresponents programes.  
2.a) El programa d'assessorament per a la implantació de la guia establit en l'apartat a, del punt 1 tindrà els requisits enumerats en l'article 6t.   
2.b) El programa de certificació externa del compliment de la guia amb assessorament tècnic establit en l'apartat b, del punt 1 tindrà els requisits enumerats en l'article 8u.  
3.a) En els programes que tinguen com a objecte les ajudes per a assessorament tècnic bàsic en la implantació de les guies, per mitjà de l'aplicació dels programes corresponents caldrà ajustar-se a tot allò que es disposa en l'article 31 de la Llei 38/2003, de 17 de novembre, General de Subvencions, i s'admetran, al seu torn, com a despeses subvencionables les relacionades com a possibles en l'article 7m del Reial Decret 1589/2009, així mateix, ha de complir tots els requisits establits en este.  
3.b) En els programes que tinguen com a objecte les ajudes per als programes per a la certificació externa de la implantació de les guies de pràctiques correctes d'higiene corresponents caldrà ajustar-se a tot allò que es disposa en l'article 31 de la Llei 38/2003, de 17 de novembre, General de Subvencions, i s'admetran, al seu torn, com a despeses subvencionables les relacionades com a possibles en l'article 9é del Reial Decret 1589/2009, així mateix, han de complir tots els requisits establits en este.  
4. Les ajudes es poden concedir només respecte dels costos dels servicis prestats per tercers o dels controls realitzats per tercers o en nom seu, com les autoritats reguladores competents o les entitats que actuen en nom seu. Les ajudes no es poden concedir respecte de les despeses relacionades amb inversions.  
5. No es poden concedir ajudes destinades a sufragar part del cost dels controls realitzats pel propi agricultor o fabricant.  
6. L'ajuda es concedirà en espècie per mitjà de servicis subvencionats i no pot consistir en pagaments directes en efectiu als productors.  
7. L'ajuda ha d'estar a disposició de totes les persones amb dret a esta en la zona en qüestió, sobre la base de condicions definides objectivament. Quan la prestació dels servicis vaja a càrrec d'agrupacions de productors o altres organitzacions agràries d'ajuda mútua, l'afiliació a eixes agrupacions o organitzacions no serà condició per a tindre accés al servici. Tota contribució als costos administratius de l'agrupació o de l'organització de què es tracte per part de persones que no estiguen afiliades s'ha de limitar al cost proporcional de la prestació del servici.  
Apartat sext. Presentació de sol·licituds  
1. Les sol·licituds d'ajuda s'han de formalitzar en instància degudament emplenada subscrita pel titular de l'empresa o de l'entitat, o pel representant legal que corresponga, dirigida al director general competent en matèria de ramaderia de la Conselleria d'Agricultura, Pesca i Alimentació, en el termini que s'establisca en cada convocatòria anual.   
La sol·licitud es registrarà amb anterioritat a l'inici de la realització de la inversió o activitat per a la qual se sol·licita l'ajuda.  
2. Les sol·licituds s'han de presentar preferentment en qualsevol de les oficines de la Conselleria d'Agricultura, Pesca i Alimentació de la Comunitat, dins del termini establit en cada convocatòria anual, sense perjudici que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i s'ha d'adjuntar la documentació següent:  
A) Documentació genèrica:  
1r. Documents acreditatius de la personalitat i la capacitat del sol·licitant; còpia compulsada del DNI del sol·licitant, quan este siga persona física, i còpia compulsada de la cèdula d'identificació fiscal quan tinga personalitat jurídica. La capacitat d'obrar es realitzarà per mitjà d'escriptura o document de constitució, estatuts o acte fundacional en el qual constaran les normes per les quals es regula la seua activitat, inscrits, si és el cas, en el corresponent registre oficial.  
2n. Documents acreditatius de la representació; els qui compareguen o firmen les sol·licituds de subvenció en nom d'un altre han de presentar l'acreditació de l'esmentada representació. La persona de poder suficient a l'efecte de representació ha d'adjuntar còpia compulsada del seu DNI.  
3r. Declaració responsable de no estar sotmés als supòsits de prohibició per a ser beneficiari, segons allò que es disposa en l'article 13 de la Llei 38/2003, General de Subvencions.  
4t. Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació, segons allò que s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.  
5t. Declaració responsable sobre la condició de pime.  
7m. Declaració expressa responsable sobre concessió o sol·licitud d'altres ajudes per a la mateixa finalitat procedents de qualssevol administracions o ens públics o privats, nacionals o internacionals, i s'assenyala l'import i l'entitat concedent.  
8u. Declaració jurada del responsable de no haver iniciat les inversions.  
9é. Imprés d'alta de manteniment de tercers de la Generalitat acompanyat amb el certificat de l'entitat bancària de la titularitat del compte en què s'han d'efectuar els pagaments, en cas d'altes, baixes o modificacions de les dades que es troben en poder del Sistema d'Informació Comptable de la Generalitat.  
B) Documentació específica:  
B.1. Programa d'assessorament per a la implantació de la guia:  
1r. Programa de millora que ha de contindre els documents següents:  
a) Document descriptiu general que continga:  
1r. Objectius del programa.  
2n. Duració del programa.  
3r. Sistema de seguiment i verificació de l'evolució del programa.  
4t. Sistema d'implantació de mesures correctores.  
5t. Pressupost del programa per cada un dels apartats de la guia.  
6t. Descripció del sistema de pagament diferencial positiu, si és el cas.  
7m. Identificació i honoraris de l'equip tècnic per l'assessorament.  
b) Un document descriptiu per cada explotació productora de llet que incloga:  
1r. Informe inicial sobre l'estat de partida de l'explotació.  
2n. Objectius del programa basats en l'estat inicial.  
c) Cronograma anual de l'equip tècnic amb les visites que es realitzaran.  
B.2. Programa de certificació externa del compliment de la guia amb assessorament tècnic:  
Juntament amb la informació inclosa en l'article 6.1 relativa al Programa d'Assessorament, el Programa de Certificació Externa ha d'incloure la documentació següent:  
a) Un document en què s'establisquen els requisits que s'han de complir per a la certificació externa.  
b) Un pla de controls acordat per l'entitat amb els titulars de les explotacions.  
c) Un document de gestió de la qualitat amb, almenys, els procediments escrits següents:  
1r. Sistema i objectius de l'autocontrol.  
2n. Sistema de seguiment i verificació de l'evolució.  
3r. Pla de contingència en cas de no compliment de les especificacions del procés o del producte per una o més explotacions.  
4t. Mètode i motius d'exclusió d'una o diverses explotacions.  
5t. Mètode d'incorporació de noves explotacions.  
6t. Llistat de registres que es realitzaran en cada explotació  
7m. Sistema d'implantació de mesures correctores.  
d) Un document elaborat per l'entitat de certificació amb, almenys, la informació següent:  
1r. Cronograma anual de les visites que es realitzaran per l'entitat de certificació, d'acord amb la guia i les línies de treball que cal verificar.  
2n. Procediment de mostratge d'explotacions.  
3r. Programa de control de l'entitat de certificació sobre l'explotació.  
4t. Tarifes de l'entitat de certificació per a eixe programa.   
C) Una altra documentació:  
C.1. Document que incloga, a més, una sèrie de característiques que permeten aportar valor afegit del procés o del producte. Estes seran característiques que s'han d'aconseguir en el procés o en el producte malgrat les establides en les guies per a poder accedir a la certificació externa, i mantindre's en estat de conformitat.  
C.2. Document que incloga informació addicional a la llet o productes lactis per mitjà d'etiquetatge facultatiu, en el cas que s'incloguen en el procés de certificació característiques que permeten aportar valor afegit al producte, sempre quan es complisca allò que s'establix en el Reial Decret 1334/1999, de 31 de juliol, pel qual s'aprova la norma general d'etiquetatge, presentació i publicitat dels productes alimentaris.  
C.3. Document de compromís de pagament diferencial positiu per paràmetres de qualitat higienicosanitària de la llet crua malgrat allò que s'ha imposat per la normativa vigent. Este pagament diferencial es pot establir incloent, addicionalment, aspectes mediambientals, de benestar animal i de personal de l'explotació, amb exigències superiors a les establides en l'esmentada normativa, o en la guia.  
C.4. Document que acredite la realització de les visites d'assessorament, revisió de tancs, sala de munyir, degudament emplenat i firmat.  
3. Les entitats que sol·liciten han d'aportar individualment de cada un dels titulars d'explotacions productores de llet de boví o d'oví o de caprí la documentació següent:  
a) Declaració de no haver comés infracció el procediment de la qual haja finalitzat amb sanció ferma en via administrativa per l'autoritat competent, en els 12 mesos previs a la resolució de l'ajuda, per incompliment de la normativa vigent.  
b) Declaració que complir els requisits legals i reglamentaris en matèria de traçabilitat i d'identificació animal, així com de benestar i de sanitat animal.  
c) Declaració de no tindre la consideració d'empresa en crisi.  
A estos efectes, quan l'import de les despeses subvencionables supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari ha de sol·licitar, com a mínim, tres ofertes de diferents proveïdors que no poden ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les especials característiques de les despeses subvencionables no existisca en el mercat suficient nombre d'entitats que el subministren o el presten. L'elecció entre les ofertes presentades es realitzarà d'acord amb criteris d'eficiència i economia, i s'ha de justificar expressament en una memòria l'elecció quan no recaiga en la proposta econòmica més avantatjosa.  
La documentació que s'adjunte a la sol·licitud s'ha de presentar en document original, i es pot presentar juntament amb este una còpia per a la seua autentificació.  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat), i davant de la Seguretat Social.  
Apartat sèptim. Procediment de concessió  
1. El procediment de concessió de les ajudes serà en règim de concurrència competitiva.  
2. Si el conjunt de les ajudes sol·licitades supera els fons disponibles, es tindran en compte els criteris de priorització següents:  
a) Programa, almenys, amb el 50 per cent de les explotacions incloses en zones rurals prioritàries, d'acord amb la Llei 45/2007, de 13 de desembre, per al desenrotllament sostenible del medi rural: dos punts.  
b) Entitat que siga una societat agrària de transformació o una cooperativa: un punt.  
c) Programa que incloga més del 50 per cent dels beneficiaris amb contracte homologat de subministrament de llet en el moment de la sol·licitud de l'ajuda: quatre punts.  
d) Explotacions els titulars de les quals siguen dones: 0,2 punts, fins a un màxim d'un punt.  
e) Explotacions que es troben duent a terme programes sanitaris que no estiguen previstos en el Programa Anual Zoosanitari de l'any 2010: 0,1 punt per explotació, fins a un màxim d'1.  
d) Explotacions que subministren llet a empreses transformadores amb marca CV: 0,1 punts, fins a un màxim d'un punt.  
3. Davant d'igualtat en la puntuació, es prioritzaran aquells programes que complisquen allò que s'establix en l'apartat 1.c d'este article.  
4. Les autoritats competents ordenaran les sol·licituds segons el barem establit en este article i atendran les de superior puntuació segons la disponibilitat pressupostària.  
En el cas que no hi haja fons disponibles entre diverses sol·licituds amb la mateixa puntuació, i el mateix orde de prioritat de l'apartat 2, tindran preferència aquelles sol·licituds d'empreses que acrediten ocupar més percentatge de treballadors discapacitats en relació amb les seues plantilles, amb anterioritat a la publicació d'esta orde, o que es comprometen a contractar un percentatge major durant l'àmbit temporal de duració de la subvenció. En cas d'empat, s'ordenaran les sol·licituds segons data de registre d'entrada, i es procedirà al prorrateig si hi ha diverses sol·licituds amb la mateixa data de registre d'entrada per a les quals no hi haguera disponibilitat pressupostària.  
En el cas que algun dels beneficiaris renuncie a la subvenció, l'òrgan concedent acordarà, sense necessitat una nova convocatòria, la concessió de la subvenció al sol·licitant o sol·licitants següents a aquell en orde de la seua puntuació, sempre que amb la renúncia per part d'algun dels beneficiaris s'haja alliberat crèdit suficient per a atendre almenys una de les sol·licituds denegades.   
La instrucció del procediment de concessió de subvencions correspon al Servici d'Innovació i Tecnologia Ramadera de la Conselleria d'Agricultura, Pesca i Alimentació, que realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals s'ha de formular la proposta de resolució, i que remetrà a l'òrgan col·legiat un informe d'avaluació de les sol·licituds.  
Quan l'import de la subvenció de la proposta de resolució provisional siga inferior a aquell que figura en la sol·licitud presentada, es pot instar del beneficiari, la reformulació de la seua sol·licitud per a ajustar els compromisos i les condicions a la subvenció atorgable. Una vegada que la sol·licitud meresca la conformitat de l'òrgan col·legiat, es remetrà amb tot allò que s'ha fet a l'òrgan competent perquè dicte la resolució. En tot cas, la reformulació de sol·licituds ha de respectar l'objecte, les condicions i la finalitat de la subvenció, així com els criteris de valoració establits respecte de les sol·licituds o peticions.  
A la vista de l'informe d'avaluació, l'òrgan col·legiat realitzarà la proposta de concessió de les ajudes. Este òrgan estarà integrat per tres membres: un cap de servici, un cap de secció i un funcionari tècnic, designats per la direcció general competent en matèria de ramaderia.  
La consellera d'Agricultura, Pesca i Alimentació, a la vista de la proposta de resolució i de l'informe de l'òrgan col·legiat, resoldrà sobre la concessió d'estes ajudes per al desenrotllament d'alguna o de totes les activitats destinades a la millora integral de la qualitat de la llet per a les quals s'haja sol·licitat ajuda, esgotant la via administrativa. L'esmentada resolució ha de ser notificada al sol·licitant.  
El termini màxim per a resoldre i notificar la resolució de les ajudes és de sis mesos, comptats a partir de la data de publicació de la convocatòria anual. Transcorregut este termini sense que s'haja notificat resolució expressa, els interessats poden entendre desestimada la seua sol·licitud per silenci administratiu, de conformitat amb allò que es disposa en l'article 44 de la Llei 30/1992, de Règim Jurídic de les Administracions Públiques i Procediment Administratiu Comú.   
Davant de l'esmentada resolució és procedent el recurs de reposició davant de la consellera d'Agricultura, Pesca i Alimentació en un termini d'un mes, a comptar des de l'endemà a aquell en què tinga lloc la notificació, de conformitat amb allò que s'establix en els articles 116 i 117 de la Llei 30/1992, de Règim Jurídic de les Administracions Públiques i Procediment Administratiu Comú, en la seua redacció feta per la Llei 4/1999, o bé impugnar-se directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de València en el termini de dos mesos, des de l'endemà de la notificació, de conformitat amb allò que es disposa en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i articles 10 i 46.1 de la Llei 29/1998, Reguladora de la Jurisdicció Contenciosa Administrativa.  
Si el règim d'ajudes requerix la presentació d'una sol·licitud a l'autoritat competent, l'ajuda només es podrà concedir respecte de les activitats empreses o els servicis rebuts previ compliment de les condicions següents:  
a) El règim d'ajudes s'ha d'haver creat i publicat de conformitat amb este reglament.  
b) La sol·licitud d'ajuda s'ha d'haver presentat degudament a l'autoritat competent.  
c) La sol·licitud ha d'haver sigut acceptada per l'autoritat competent de forma vinculant per a esta última i amb clara indicació de l'import de l'ajuda per concedir o del mètode que s'emprarà per al càlcul d'este import; l'autoritat competent només pot autoritzar l'ajuda en eixos termes si el pressupost disponible per a l'ajuda o el règim en què esta s'inscriga no s'ha esgotat.  
Apartat octau. Realització de les activitats i inversions, procediment de control i pagament de les ajudes  
Les activitats seran realitzades i justificades davant de l'administració fins al dia 31 d'octubre de cada exercici pressupostari per al qual haja sigut concedida la subvenció, per mitjà de compte justificatiu segons s'establix en l'article 72 del Reial Decret 887/2006, de 21 de juliol, que ha d'incloure la declaració de les activitats i inversions realitzades que han sigut finançades amb la subvenció i el seu cost amb el desglossament de cada una de les despeses incorregudes, s'han d'adjuntar les factures de tercers corresponents a estes, així com els seus justificants bancaris de pagament.  
La presentació dels anteriors documents es realitzarà en les oficines de la Conselleria d'Agricultura, Pesca i Alimentació, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
Una vegada finalitzades les activitats, l'interessat ha d'aportar una memòria final on es descriuran detalladament cada una de les actuacions realitzades i es valorarà l'impacte de l'ajuda en els termes establits en el primer paràgraf d'este apartat, relatiu a cada una de les activitats justificades així com el grau de compliment dels objectius previstos.  
A la vista dels justificants aportats l'òrgan competent autoritzarà el pagament de les ajudes pels conceptes previstos en la memòria descriptiva i amb el límit màxim del pressupost aprovat, independentment que el valor de la inversió siga superior, d'acord amb les factures o els projectes aportats.  
Els servicis tècnics de la Conselleria d'Agricultura, Pesca i Alimentació duran a terme una inspecció de les sol·licituds per a comprovar el compliment de les condicions exigides a estes en esta orde.  
Apartat nové. Procediment de pagament parcial  
En totes les ajudes esmentades en esta orde es poden realitzar pagaments fraccionats parcials, amb la prèvia justificació de la realització de la corresponent inversió, fins a un màxim del 60% de la subvenció total concedida per a eixe exercici.  
La justificació es realitzarà per mitjà de la presentació dels corresponents certificats i d'acord amb l'apartat sext d'esta orde.  
Apartat deu. Compatibilitat de les ajudes  
A l'efecte de compatibilitat de les ajudes regulades en esta orde, caldrà ajustar-se a allò que es disposa en l'article 28 del Reial Decret 1643/2008.  
És incompatible l'obtenció simultània de subvencions a les xicotetes i mitjanes empreses agràries i a les seues associacions i agrupacions, amb les subvencions a les xicotetes i mitjanes empreses no agràries i altres institucions. Quan una explotació siga susceptible de rebre ajudes previstes en diverses de les seccions del capítol II del Reial Decret 1643/2008, només es podran sol·licitar subvencions regulades en una d'estes.  
Apartat onze. Reintegrament de quantitats indegudament percebudes  
Segons s'establix en l'article 37.1 de la Llei 38/2003, General de Subvencions, és procedent el reintegrament de les quantitats percebudes i l'exigència de l'interés de demora des del moment del pagament de l'ajuda en els casos allí previstos.  
Quan la falta de justificació de les despeses subvencionables siga parcial, el reintegrament de la subvenció serà el que corresponga a les esmentades despeses no justificades, sempre que el compliment de la subvenció s'aproxime de forma significativa a la satisfacció dels compromisos adquirits.   
El procediment de reintegrament de les quantitats percebudes es regirà per allò que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Apartat dotze. Modificació de la resolució de concessió  
A l'efecte de la modificació de les resolucions de les ajudes regulades en esta orde, caldrà ajustar-se a allò que es disposa en l'article 31 de l'esmentat Reial Decret 1643/2008.  
Apartat tretze. Normativa aplicable  
En tots els apartats relatius a esta orde d'ajudes, i quan hi haja dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat, i serà necessària la publicació en el Diari Oficial de la Comunitat Valenciana, d'acord amb l'article 18, així com la legislació específica establida en el Reial Decret 1643/2008, de 10 d'octubre, que establix la base normativa de les ajudes estatals destinades al sector equí i específicament pel que fa a l'article 26.3 pel qual s'establix que en les resolucions de concessió de les subvencions els fons procedixen dels Pressupostos Generals de l'Estat.  
Així mateix, i com a norma supletòria de caràcter general la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.